Bonġu, il-waranofsinhar it-tajjeb u l-lejla t-tajba lil kulħadd. Illum qed nappellaw għal Trattat internazzjonali dwar il-Pandemiji. Il-pandemija tal-COVID-19 hija tabilħaqq ferm aktar minn "sempliċiment kwistjoni ta' saħħa". Kellha impatt fuq kull settur tas-soċjetajiet tagħna. Enfasizzat il-punti b'saħħithom u kixfet d-dgħufijiet tagħna. U fuq kollox għallmitna lezzjoni brutali waħda – l-ebda pajjiż, l-ebda kontinent ma jista' jegħleb pandemija waħdu. Huwa meħtieġ approċċ globali. L-"aħna" minflok il-"jien". U impenn kollettiv fl-ogħla livell politiku. Il-pandemija li jmiss mhix kwistjoni ta' "jekk", iżda ta' "meta" ser isseħħ. Għalhekk irridu nkunu lesti. M'hemmx ħin x'naħlu. Dan it-Trattat dwar il-Pandemiji ikun imnaqqax fil-kostituzzjoni tal-Organizzazzjoni Dinjija tas-Saħħa. Ser jappoġġa l-prinċipju ta' "saħħa għal kulħadd". U permezz ta' dan it-trattat, l-għan ewlieni tagħna huwa li nrawmu approċċ komprensiv biex nipprevedu, nipprevjenu u nirreaġixxu aħjar għall-pandemiji; insaħħu l-kapaċitajiet globali u r-reżiljenza; niżguraw aċċess ġust għal soluzzjonijiet mediċi; u nsaħħu s-sistemi internazzjonali ta' twissija, il-kondiviżjoni tad-data, u r-riċerka medika mill-aktar avvanzata. Naffermaw l-importanza tal-approċċ "Saħħa Waħda", li jgħaqqad flimkien is-saħħa tal-bnedmin, tal-annimali u tal-pjaneta tagħna. U biex dan l-approċċ globali jaħdem, neħtieġu aktar trasparenza, kontabbiltà akbar, u aktar responsabbiltà kondiviża fis-sistema internazzjonali. Il-COVID-19 kien tfakkira ħarxa – ħadd ma huwa sikur sakemm kulħadd ikun sikur. Huwa għalhekk li mexxejja minn kull reġjun tad-dinja ngħaqdu flimkien biex jipproponu azzjoni kollettiva fil-livell internazzjonali. L-immunizzazzjoni hija ben pubbliku globali. Għalhekk jeħtieġ li nkunu kapaċi niżviluppaw, nimmanifatturaw u niddistribwixxu l-vaċċini malajr kemm jista' jkun. Jeħtieġ ukoll li niżguraw aċċess universali u ekwu għall-vaċċini, il-mediċini u t-testijiet. Il-COVID-19 kixef dgħufijiet u diviżjonijiet fis-soċjetajiet tagħna. Issa wasal iż-żmien li ningħaqdu flimkien bħala komunità globali waħda. Biex nibnu difiża kontra l-pandemiji għall-ġenerazzjonijiet futuri, li testendi ferm lil hinn mill-kriżi tal-lum. Għal dan il-għan, irridu nittraduċu r-rieda politika f'azzjonijiet konkreti. Bħalma ġara wara l-atroċitajiet tat-Tieni Gwerra Dinjija, il-mexxejja viżjonarji ngħaqdu flimkien, biex jibnu mudell multilaterali u biex isaħħu l-kooperazzjoni internazzjonali. Illum aktar minn qatt qabel, hija r-responsabbiltà tagħna, bħala mexxejja, li niżguraw li t-tħejjija tagħna għall-pandemiji – u s-sistemi tas-saħħa globali tagħna – ikunu adattati għas-seklu 21. Illum aħna ggwidati minn spirtu ta' solidarjetà kollettiva, ankrat fil-prinċipji ta' ġustizzja, inklużività u trasparenza. Ejjew naħdmu flimkien – biex inħallu wirt li lkoll kemm aħna nistgħu nkunu kburin bih. Grazzi Aqra l-artiklu Trattat internazzjonali dwar il-Pandemiji (informazzjoni ġenerali)